Rehobothers staan saam teen bees in pad - Accidents - Windhoek Express
Saturday, June 19th, 2021 17:48:53
Rehobothers staan saam teen bees in pad
05 May 2019 | Accidents
Diere is 'n groot gevaar op die pad tussen Windhoek en Rehoboth. Foto verskaf
Met talle ongelukke wat reeds veroorsaak is weens diere op of langs die B1 tussen Rehoboth en Windhoek, staan dié dorp se gemeenskap nou saam.
'n Aanlynpetisie is begin en sodra 2 500 handtekeninge ontvang is, sal dit aan die Paaieowerheid, die polisie, die Motorvoertuig Ongelukfonds en die ministerie van werke en vervoer oorhandig word. Die doel is om diere van die hoofpad te laat verwyder.
'n Inwoner van Rehoboth het onlangs op sosiale media gesê dat die diere op die pad kan meebring dat jy jou lewe kan verloor. Dié probleem is egter niks nuut nie, met klagtes daaroor wat op dooie ore val. "Talle motors is ook al so afgeskryf," het sy gesê.
Verskeie inwoners het op sosiale media gesê hulle gaan die diere wat langs die pad wie eenvoudig begin skiet, terwyl ander weer meen die Rehoboth dorpsraad moet ingryp. "Dit is 'n kwessie van disrespek en minagting van ander se lewens. Die eienaars weet presies waar hul
diere is, maar dit is te maklik om te ontken wanneer iets gebeur," skryf een. Iemand anders meen, "ry net versigtig, die diere in die omgewing is die boere s'n".
Volgens meeste pendelaars hou die diere 'n groot risiko vir padgebruikers in en meen die meerderheid dat eienaars verantwoordelikheid vir hul diere moet aanvaar.
"Die polisie help ook nie om hierdie mense aan te spreek om hul bees te verwyder nie," lui die petisie.
Teen druktyd het meer as 1 930 mense reeds die petisie onderteken met die doel dat aksie geneem kan word.
Windhoek Express het al verskeie kere berig oor ongelukke wat deur diere, veral beeste, op die pad veroorsaak is. Die grootste pro-
bleem is die feit dat motoriste teen 120 km/uur op die pad ry en as jy teen daardie spoed om 'n draai of oor 'n bult ry, gaan jy nie gou genoeg kan uitswaai of spoed verminder as daar 'n dier in die pad staan nie.